‘Moorde en aanvalle regverdig spesialis-eenhede’Argieffoto: Kent Williamson Die vlaag gewelddadige plaasaanvalle en moorde in Suid-Afrika sedert die verkiesing vroeër vandeesmaand, is uiters kommerwekkend en dien as bewys dat ŉ dringende behoefte bestaan aan spesialis-eenhede soos die vorige moord-en roofeenheid en ŉ eenheid teen plaasaanvalle, om misdaad te bestry. Só sê Pieter Groenewald, leier van die VF Plus. “Die VF Plus is bekommerd oor die wreedheid van sommige van die aanvalle, en is teleurgesteld dat pres. Cyril Ramaphosa hom nie sterker teen misdaad uitgespreek het met sy inhuldigingsrede die afgelope Saterdag nie.” In die jongste voorval is twee jong mense gister helder oordag in Benoni vermoor nadat hul voertuig sonder brandstof gaan staan het. Die 19-jarige Johanco Fleischman en sy vriendin Jessica Kuhn (23) is oënskynlik sonder rede doodgeskiet. “Sover bekend word net ŉ selfoon vermis. Dit mag nie die doodstraf in Suid-Afrika beteken om bloot sonder brandstof langs die pad te gaan staan nie,” het Groenewald gesê. Verlede Maandag is Annette Kennealy (50), ŉ bekende kampvegter teen plaasmoorde, op haar hoewe by Louis Trichardt met ŉ ysterpyp en hamer doodgeslaan. ŉ Man wat glo jare by haar gewerk het, is in hegtenis geneem. Twee weke gelede is Tool Wessels (55) en sy vrou Liezel wreed gemartel voordat mnr. Wessels vermoor is. Luidens mediaberigte is ŉ 19-jarige burger van Lesotho in hegtenis geneem en drie ander persone is voortvlugtig. “Volgens AfriForum was daar in die laaste weke verskeie ander plaasaanvalle in die Boland waar dié tipe misdaad voorheen ongekend was. “Die VF Plus wil hom ten sterkste uitspreek teen hierdie voorvalle, en teen elke ander voorval van misdaad en geweld in Suid-Afrika, veral waar mense gedood of beseer word. Die party wil ook sy meegevoel uitspreek teenoor die naasbestaandes van misdaadslagoffers,” het Groenewald bygevoeg. “Geweldsmisdaad in Suid-Afrika het té algemeen geword en bedreig die vrede, stabiliteit en menseverhoudings in die land. Die VF Plus sal hom toenemend daarvoor beywer om druk op die regering te plaas om daadwerklik en met erns teen misdaad op te tree.”